1860-ncı senelerde Qarasuvbazardaki qırımçaq cemaatınıñ turmuşı, urf-adetlerinen oğraşqan Pyer Lakub qırımçaqlarnıñ dinini nasıl kütkeni aqqında şöyle yaza: Qırımçaqlar bütün diniy adetlerge riyaet etmege tırışa. Saba ve aqşam ibadethanege kele, dualarnı oquylar. Dualarnı tatar maqamınen aytalar. Qarasuvbazarda qırımçaqlarnıñ üç ibadethanesi mevcut. Bu ibadethaneler tatarlarnıñ camileri kibi kilimlernen donatılğan, oturıp dua etile. Qartlar çıqışqa yaqın otura, qalğanları olarnıñ ögünde yerleşe.